bluuebunny/crossref_metadata_2025 huggingface dataset:
Τα διεθνή πρότυπα ελέγχου των οικονομικών καταστάσεων των επιχειρήσεων που εφαρμόζουν τα διεθνή πρότυπα χρηματοοικονομικής αναφοράς (ΔΠΧΑ)
Authors: Παναγιωτοπούλου Μαργαρίτα
Published: August 2021

Η χρηματοπιστωτική κρίση η οποία πλήττει την παγκόσμια οικονομία από το 2008 καθώς και τα ελεγκτικά σκάνδαλα των τελευταίων δεκαετιών καθιστούν απαραίτητη την αποκατάσταση της εμπιστοσύνης των επενδυτών μέσω της διασφάλισης υψηλής ποιότητας χρηματοοικονομικής πληροφόρησης. Η ελεγκτική και λογιστική τυποποίηση (ΔΠΕ και ΔΠΧΑ) αποτελούν τη βάση για τη διασφάλιση της ποιότητας της χρηματοοικονομικής πληροφόρησης. Ως εκ τούτου, το 2004 το IAASB ξεκίνησε ένα Πρόγραμμα Αποσαφήνισης (Clarity Project) των ελεγκτικών προτύπων, με στόχο την ενθάρρυνση της υιοθέτησης των Διεθνών Προτύπων Ελέγχου και την υιοθέτηση αυτών από την Ευρωπαϊκή Επιτροπή. Το Clarity Project ολοκληρώθηκε τον Μάρτιο του 2009 και εκδόθηκαν τα Αποσαφηνισμένα Διεθνή Πρότυπα Ελέγχου (Clarified International Standards on Auditing), τα οποία έχουν εφαρμογή σε ελέγχους οικονομικών καταστάσεων για τις χρήσεις που αρχίζουν μετά την 15η Δεκεμβρίου του 2009. Στόχος της παρούσας διατριβής είναι να εξετάσει το βαθμό συμμόρφωσης των ελληνικών ελεγκτικών εταιρειών στα αποσαφηνισμένα ΔΠΕ καθώς επίσης και την επίδραση της υιοθέτησης αυτών στην ποιότητα της χρηματοοικονομικής πληροφόρησης. Παράλληλα εξετάζονται και οι παράγοντες οι οποίοι είτε αποτρέπουν είτε ενισχύουν την εφαρμογή των ΔΠΕ. Η έρευνα πραγματοποιήθηκε στην Ελλάδα μέσω ερωτηματολογίου σε δείγμα εξωτερικών ελεγκτών. Το ποσοστό απόκρισης ήταν αρκετά ικανοποιητικό για τον σκοπό και το αντικείμενο της έρευνας. Σύμφωνα με τις απαντήσεις των ελεγκτών διαπιστώθηκε ότι οι ελεγκτές τείνουν να συμφωνούν ότι εφαρμόζουν τα ΔΠΕ πλήρως και επαρκώς ενώ στο παρελθόν χρειάστηκε να αποκλίνουν από την εφαρμογή των ελεγκτικών προτύπων. Επίσης, οι ερωτηθέντες συμφωνούν ότι τα ΔΠΕ οδηγούν σε αύξηση των διαφόρων χαρακτηριστικών της ποιότητας της χρηματοοικονομικής πληροφόρησης και ιδιαίτερα όσον αφορά την έκθεση ελέγχου. Επιπλέον, οι ερωτηθέντες θεωρούν ότι η φορολογική νομοθεσία, το αδύναμο σύστημα εσωτερικού ελέγχου, η έλλειψη εκπαίδευσης και η αποτυχία των ΔΠΕ να καλύψουν τις ανάγκες των τοπικών μη πολυεθνικών εταιρειών αποτελούν αποτρεπτικούς παράγοντες στην εφαρμογή των ΔΠΕ ενώ δεν θεωρούν ότι η κουλτούρα αποτελεί ανασταλτικό παράγοντα. Τέλος, οι ερωτηθέντες αντιλαμβάνονται ότι η εκπαίδευση, η εναρμόνιση της εθνικής νομοθεσίας, η συνεργασία και συντονισμός μεταξύ των διεθνών οργανισμών δημιουργίας προτύπων ελέγχου και των χρηστών οικονομικών καταστάσεων (πχ οικονομικοί αναλυτές, παράγοντες της κεφαλαιαγοράς), η εναρμόνιση της μεθοδολογίας και των πρακτικών των ελεγκτικών εταιρειών με τα ΔΠΕ αποτελούν ενισχυτικούς παράγοντες στην εφαρμογή των ΔΠΕ ενώ δεν υπάρχει τόσο ισχυρή συμφωνία για την συνεργασία και τον συντονισμό μεταξύ των διεθνών και τοπικών ρυθμιστικών αρχών.
Επίδραση της συμπληρωματικής χορήγησης σπιρουλίνας στην ανάπτυξη του οξειδωτικού στρες και στη λειτουργία του αντιοξειδωτικού μηχανισμού μετά από παρατεταμένη αερόβια άσκηση
Authors: Καλαφάτη Μαρία
Published: August 2021

Η Σπιρουλίνα είναι ένα μικροσκοπικό νηματώδες κυανοπράσινο μικροφύκος του γλυκού νερού που εμφανίζει αντιοξειδωτικές ιδιότητες. Σκοπός της παρούσας έρευνας ήταν να εξετάσει την επίδραση της σημπληρωματικής λήψης σπιρουλίνας α) στην αθλητική απόδοση, β) στους δείκτες του οξειδωτικού στρες στο αίμα και γ) στα λιπίδια του αίματος. Εννέα νεαροί άνδρες (ηλικίας 23.3 ± 1.7 έτη; Ύψος 174.3 ± 1.7 cm; Βάρος 70.7 ± 1.9 kg; % λίπους = 9.8 ± 1.3%; VO2max = 52.2 ± 1.8 mL•kg¬1 min¬1) συμμετείχαν στην έρευνα και έλαβαν σπιρουλίνα (6 γραμμάρια/ημέρα) ή εικονικό συμπλήρωμα (placebo) για χρονικό διάστημα 4 εβδομάδων. Δείγματα φλεβικού αίματος λήφθησαν πριν, αμέσως μετά, 1 ώρα μετά, 24 ώρες μετά και 48 ώρες μετά το τέλος της άσκησης. Μετρήθηκαν η ανηγμένη γλουταθειόνη (GSH), οξειδωμένη γλουταθειόνη (GSSG), ο λόγος GSH/GSSG, το θειοβαρβιτουρικό οξύ (TBARS), τα πρωτεϊνικά καρβονύλία (PC), η καταλάση (CAT), η ολική αντιοξειδωτική ικανότητα (TAC) , η κρεατινική κινάση (CK), τα τριγλυκερίδια (TRG), η ολική χοληστερόλη (CHOL), η λιποπρωτεΐνη υψηλής πυκνότητας (HDL) και η λιποπρωτεΐνη χαμηλής πυκνότητας (LDL). Ο χρόνος μέχρι εξάντλησης μετά το δίωρο τρέξιμο ήταν σημαντικά υψηλότερος μετά τη λήψη σπιρουλίνας (2.05 ± 0.68 vs 2.70 ± 0.79 min). Η χορήγηση σπιρουλίνας μείωσε σημαντικά το ρυθμό οξείδωσης των υδατανθράκων (κατά 10.3%) και αύξησε το ρυθμό οξείδωσης των λιπιδίων (κατά 10%) κατά τη διάρκεια της άσκησης. Τα επίπεδα της GSH ήταν υψηλότερα κατά τη λήψη σπιρουλίνας στην κατάσταση ηρεμίας και 24 ώρες μετά την άσκηση. Τα επίπεδα των TBARS αυξήθηκαν στο τέλος της άσκησης στην εικονική δοκιμή όχι όμως και μετά τη λήψη σπιρουλίνας. Τα πρωτεϊνικά καρβονύλια, η καταλάση και η TAC αυξήθηκαν αμέσως μετά την άσκηση και 1 ώρα μετά το τέλος της άσκησης και στις δύο δοκιμές. Η άσκηση είχε σαν αποτέλεσμα τη σημαντική αύξηση των επιπέδων της ολικής χοληστερόλης (p<0.05) και της HDL (p<0.05) αμέσως μετά το τέλος της άσκησης και της ολικής χοληστερόλης 1 ώρα και 24 ώρες μετά. Τα αποτελέσματα υποδεικνύουν πως η συμπληρωματική λήψη της σπιρουλίνας επιφέρει σημαντική αύξηση στην αθλητική απόδοση, στη λιπιδική οξείδωση και στη συγκέντρωση της γλουταθειόνης. Μεγαλύτερη διάρκεια στη συμπληρωματική λήψη ή μεταβολή στη συμπληρωματική δόση μπορεί να οδηγήσουν σε διαφορετικά αποτελέσματα.
The fossil chelonians of Greece
Authors: Βλάχος Ευάγγελος
Published: August 2021

Η παρούσα διατριβή διαπραγματεύεται την περιγραφή των απολιθωμένων χελωνών της Ελλάδας, εστιάζοντας στη λεπτομερή περιγραφή χιλιάδων δειγμάτων που προέρχονται από περισσότερες από 40 θέσεις, με πολλά νέα δείγματα αλλά και σχεδόν όλα που είχαν προηγουμένως δημοσιευτεί. Επιπλέον, αυτά τα είδη αναλύθηκαν σε ένα φυλογενετικό πλαίσιο, ενώ επιπλέον ερευνήθηκαν διάφορες υποθέσεις σχετικά με την εξάπλωση, το ρόλο τους στη βιοστρωματογραφία και η παλαιοοικολογία μέσα από ιστολογικές λεπτές τομές. Η ελληνική παλαιοχελωνοπανίδα είναι η πιο πλούσια και καλύτερα διατηρημένη στα Νότια Βαλκάνια με αρκετά χερσαία είδη (μικρού και μεγάλου μεγέθους) και γεωέμυδες. Επίσης εντοπίστηκαν σε μικρότερο βαθμό έμυδες και τριόνυχες, καθώς και ένα πλευρόδειρο. Σε γενικές γραμμές, η ταξινομική ποικιλία όπως περιγράφεται στην παρούσα διατριβή είναι αρκετά διαφορετική από ότι γνωρίζαμε προηγουμένως, καθώς διάφορα είδη γνωστά κατά το παρελθόν δεν προσδιορίζονται πλέον, άλλα είδη έχουν εντοπιστεί, ενώ τρία νέα είδη προτείνονται. Οι απολιθωμένες χελώνες εντοπίζονται από το Κάτω Μειόκαινο, αλλά η κύρια γεωγραφική τους εξάπλωση εμφανίζεται στο Άνω Μειόκαινο. Η εξέλιξη των διαφόρων κλάδων βρίσκεται σε καλή συμφωνία με τις σημαντικές γεωτεκτονικές και κλιματικές αλλαγές που συνέβησαν στην περιοχή της Μεσογείου κατά το παρελθόν. Σχετικά με τη φυλογενετική ανάλυση, ένας νέος πίνακας 81 χαρακτήρων ορίζεται, δίνοντας ελπιδοφόρα αποτελέσματα που επιτρέπουν την ανάλυση των φυλογενετικών σχέσεων και την εξελικτική σχέση των διαφόρων κλάδων των Testudinidae, όπως επίσης και την ανάπτυξη του γιγαντισμού σε αυτή την ομάδα. Η ελληνική απολιθωμένη πανίδα χελωνών, η οποία εντοπίζεται ανάμεσα από την Ευρασία και την Αφρική, είναι μεγάλης σημασίας για την εξέλιξη των διαφόρων κλάδων χελωνών από το Μειόκαινο μέχρι σήμερα. Τέλος, στην παρούσα διατριβή φαίνεται ότι η μελέτη των απολιθωμένων χελωνών μπορεί να συνεισφέρει σημαντικά στην καλύτερη γνώση της βιοστρωματογραφίας και της παλαιοοικολογίας της Ελλάδας.
Η αρχή της αυτονομίας
Authors: Χαραλάμπους Γεώργιος
Published: August 2021

Η βιοηθική έχει αναζωπυρώσει το αίτημα για έλλογο ηθικό στοχασμόμέσω της απαίτησης για δημόσια απόδοση λόγων κατά τη λήψη αποφάσεων σεθέματα που άπτονται της κοινωνικής ενσωμάτωσης των νέωνβιοεπιστημονικών επιτευγμάτων. Ως ηθικό-πρακτικός προβληματισμός αφοράτην κανονιστική διερεύνηση αρχών και κριτηρίων πράξης με επίκεντρο τιςεξελίξεις κυρίως στη μοριακή βιολογία, τη γενετική μηχανική και τηβιοτεχνολογία. Η αυτονομία έχει συζητηθεί ως η πλέον χαρακτηριστική αρχήτης βιοηθικής σε μια εποχή με ραγδαίες επιστημονικές εξελίξεις, αλλά και μεκίνδυνο καταχρήσεων σε σχέση με το σεβασμό της ανθρώπινης αξίας, τουαυτοπροσδιορισμού και των ανθρωπίνων δικαιωμάτων. Η αρχή της αυτονομίας,ως κομβική αρχή για τον ηθικό-πρακτικό προβληματισμό στη βιοηθική,συνδέεται με μια πολύπλοκη διαδικασία ηθικής αξιολόγησης αποφάσεων καιπράξεων. Αν και είναι το ίδιο το πρόσωπο που αξιώνει αυτόνομους λόγουςπράξης, με την έννοια της αυτονομίας δεν αναφερόμαστε σε μια φυσικήιδιότητα ή ένα έμφυτο γνώρισμά του. Αντιθέτως η αξίωση για αυτονομίαπροκύπτει από το γεγονός ότι συγκροτείται ως αρχή του ηθικώς σκέπτεσθαι καιθεμελιώνει την ελευθερία της σκέψης και της πράξης μέσα από τη δικαιολόγησηλόγων πράξης έγκυρων από τη σκοπιά όλων. Στο πεδίο της βιοηθικής υποβόσκειμια διαμάχη ανάμεσα στην εμπειριστική-φυσιοκρατική μεθοδολογία, πουεπιχειρεί τη θεμελίωση της αυτονομίας μέσα από μια γενετική-αιτιακή εξήγησήτης (ως ατομικής ανεξαρτησίας και μιας ορισμένης διαχείρισης επιθυμιών), καιτην κανονιστική προσέγγιση, η οποία προτάσσει την αυτονομία ως τρόπο τουσκέπτεσθαι ηθικά, ώστε να οδηγούμαστε σε συνεπείς αρχές πράξης. Η παρούσαδιατριβή επιχειρεί να αποσαφηνίσει το πεδίο όπως και να προσφέρει γόνιμουςπροσανατολισμούς για τον προβληματισμό εντός της βιοηθικής. Η αρχή τηςαυτονομίας εξετάζεται ως μια ιδέα ελευθερίας του πρακτικού λόγου που τονκαθιστά ικανό να προτάσσει αξιώσεις δεσμευτικής φύσης για κάθε εμπλεκόμενοδρων υποκείμενο. Πραγματεύεται μια κριτική διαδικασία που αφορά κάθευποκείμενο ικανό να πράττει σύμφωνα με λόγους και αναδεικνύει τον ηθικό-πρακτικό χαρακτήρα της θέτοντας ως αρχή της πράξης να μπορεί κάθε ατομικόςλόγος να αποτελέσει έναν δημόσιο λόγο, δηλαδή να γίνεται αποδεκτός ως «καθολικός νόμος». Το ενέργημα της καθολίκευσης προσδίδει δεσμευτική ισχύστους λόγους πράξης μας θεμελιώνοντας αρχές υποχρέωσης έγκυρες από τησκοπιά κάθε δρώντος υποκειμένου. Στη βιοηθική η «αυτονομία αρχών»αποφεύγει τις εντάσεις που προκύπτουν από τις ποικίλες ερμηνείες τωνατομιστικών εκδοχών της, υπό την έννοια ότι δεν αρκείται στη περιγραφήγεγονότων γύρω από την ανθρώπινη ψυχολογία, και αναδεικνύει ένα πεδίοπροβληματισμού για την επίλυση πρακτικών προβλημάτων.
Προσδιορισμός ανοσιακών και φλεγμονωδών παραγόντων στις ουρολοιμώξεις κατά τη βρεφική και παιδική ηλικία
Authors: Τσαλκίδου Ευανθία
Published: August 2021

Εισαγωγή - Σκοπός Οι ουρολοιμώξεις απαντώνται συχνά στα παιδιά και η πρώιμη διάγνωση και η έγκαιρη αντιμετώπισή τους είναι σημαντικοί παράγοντες για την έκβαση της νόσου. Αυτή η μελέτη αξιολογεί τη διαγνωστική αξία της συγκέντρωσης στον ορό της πρωτεΐνης δέσμευσης λιποπολυσακχαρίτη (LBP) και της λεκτίνης δέσμευσης μαννόζης (MBL), δύο πρωτεϊνών οξείας φάσης στα παιδιά με πρώτο επεισόδιο εμπύρετης ουρολοίμωξης και τις συγκρίνει με τον αριθμό των λευκοκυττάρων (WBC), της ταχύτητας καθίζησης ερυθρών (ΤΚΕ), της C-αντιδρώσας πρωτεΐνης (CRP), της προκαλσιτονίνης (PCT), και της ιντερλευκίνης 6 (IL-6). Μέθοδος Η παρούσα μελέτη ήταν προοπτική και διεξήχθηκε από το Δεκέμβριο του 2009 έως τον Ιούλιο του 2011 και περιλάμβανε 156 παιδιά χωρισμένα σε 3 ομάδες: Την ομάδα εμπύρετης ουρολοίμωξης με 77 παιδιά, (33 αγόρια), μέσης ηλικίας 11 μηνών [interquartile range (IQR), 5,5–33 μήνες] (Ομάδα UTI) και 2 ομάδες ελέγχου: την ομάδα ελέγχου με 21 υγιή παιδιά (11 αγόρια), μέσης ηλικίας 10 μηνών (IQR, 5–20,5 μήνες) (Ομάδα Υ) και την ομάδα ελέγχου με 58 παιδιά (28 αγόρια) με μέσο όρο ηλικίας τους 12,5 μήνες (IQR, 7–30 μήνες) με εμπύρετο άλλης αιτιολογίας (Oμάδα Π). LBP, WBC, ΤΚΕ, CRP PCT, MBL και IL-6, μετρήθηκαν σε όλες τις ομάδες. Αποτελέσματα Τα επίπεδα στον ορό των LBP (p<0.001), CRP (p<0.001), PCT (p=0,001), IL-6 (p=0,002), ΤΚΕ (p=0,020), και WBC (p<0,001) ήταν υψηλότερα στους ασθενείς της Ομάδας UTI σε σχέση με τις ομάδες ελέγχου: Ομάδα Υ και Oμάδα Π. Η τιμή του cut off,για την LBP, για την μέγιστη ευαισθησία και ειδικότητα στους ασθενείς της Ομάδας UTI ήταν >43,34 mg/L. Επιπλέον το εμβαδόν κάτω από την ROC καμπύλη ήταν σημαντικά μεγαλύτερο για την LBP σε σχέση με τις MBL (p<0,001), CRP (p=0,014), PCT (p<0,001), TKE (p<0,001), WBC (p=0,002), και IL-6 (p=0,006). ΣΥΜΠΕΡΑΣΜΑΤΑ Τα αποτελέσματα της μελέτης αυτής προτείνουν ότι τα επίπεδα της LBP στον ορό των ασθενών αποτελούν έναν αξιόλογο βιολογικό δείκτη για την πρώιμη διάγνωση της εμπύρετης ουρολοίμωξης στα παιδιά. Αντίθετα η MBL παρουσίασε χαμηλή διαγνωστική αξία για ουρολοίμωξη, με μόνη εξαίρεση τις ηλικίες μεταξύ των 7-18 μηνών στις οποίες υπήρξε υψηλή διαγνωστική αξία για ουρολοίμωξη
Πρόγνωση ασθενών με κακοήθεια που εισάγονται στη μονάδα εντατικής θεραπείας
Authors: Ανίσογλου Σουσάνα
Published: August 2021

ΣΚΟΠΟΣ: Η συλλογή, ανάλυση και επεξεργασία στοιχείων ογκολογικών ασθενών που νοσηλεύθηκαν στη Μονάδα Εντατικής Θεραπείας (Μ.Ε.Θ.) και η συσχέτισή τους με συγκεκριμένους πιθανούς παράγοντες κινδύνου .ΥΛΙΚΟ: Πρόκειται για μία προοπτική μελέτη παρατήρησης (prospective observational) σε δείγμα 125 ογκολογικών ασθενών που νοσηλεύθηκαν στη Μ.Ε.Θ. κατά την τελευταία διετία.ΜΕΘΟΔΟΣ: Αξιολογήθηκαν επιδημιολογικοί, κλινικοί και λειτουργικοί παράγοντες. Ειδικότερα ελέγχθηκαν η πρωτοπαθής νεοπλασματική νόσος, η ηλικία, η παρουσία στεφανιαίας νόσου, χρόνιας αποφρακτικής πνευμονοπάθειας, σακχαρώδους διαβήτη, νεφρικής ανεπάρκειας, ο δείκτης μάζας σώματος, η εφαρμογή χημειοθεραπείας ή και ακτινοθεραπείας, η διάρκεια νοσηλείας, τα score βαρύτητας (APACHE II, SAPS II, SOFA) και η έκβαση (εξιτήριο ή θάνατος) και έγιναν συσχετίσεις με τα προηγούμενα στοιχεία. Χρησιμοποιήθηκε το στατιστικό λογισμικό πακέτο SPSS 17.0 (SPSS, Chicago, IL, USA) για Windows. Οι συνεχείς μεταβλητές παρουσιάζονται ως μέσοι όροι + τυπική απόκλιση (mean + standard deviation). Για τη σύγκριση των μέσων όρων μεταξύ δύο ομάδων έγινε χρήση του student’s t-test, εφόσον οι μεταβλητές ακολουθούσαν την κανονική κατανομή και του Mann-Whitney U test στην αντίθετη περίπτωση. Για την ανάδειξη συσχετίσεων μεταξύ ποιοτικών μεταβλητών έγινε χρήση του x2 test.ΑΠΟΤΕΛΕΣΜΑΤΑ: Η θνητότητα ανήλθε στο 48.8%. Στατιστικά σημαντικοί παράγοντες κακής έκβασης κατά την εισαγωγή του ασθενούς στη ΜΕΘ ήταν τα score βαρύτητας (APACHE II, SAPS II, SOFA), το πτωχό performance status και τα συνυπάρχοντα σοβαρά νοσήματα. Στατιστικά σημαντικοί παράγοντες κακής έκβασης κατά τη διάρκεια νοσηλείας του ασθενούς στη Μ.Ε.Θ. ήταν η διάρκεια του μηχανικού αερισμού, η χρήση αγγειοσυσπαστικών, η πολυοργανική ανεπάρκεια και η σηπτική κατάσταση. Από τις εργαστηριακές εξετάσεις στατιστικά σημαντικές ήταν ο χαμηλός αριθμός αιμοπεταλίων και η θετική αιμοκαλλιέργεια. Ο στατιστικός έλεγχος αξιολόγησης κατά Hosmer Lemeshow παρά τον σχετικά μικρό αριθμό του δείγματος επιβεβαίωσε τη χρησιμότητα των APACHE II, SAPS II, SOFA ως προγνωστικών μοντέλων.ΣΥΜΠΕΡΑΣΜΑΤΑ: Η πρόγνωση ογκολογικών ασθενών που εισάγονται στη ΜΕΘ είναι μέτρια. Υπάρχουν σαφείς προγνωστικοί παράγοντες κινδύνου που μπορούν να συνθέσουν ένα είδος προγνωστικού μοντέλου, ωστόσο απαιτούνται περαιτέρω πολυκεντρικές μελέτες με προοπτικό χαρακτήρα σε μεγαλύτερο αριθμό ασθενών.
Ενεργειακός σχεδιασμός με πολυκριτηριακά μοντέλα λήψης αποφάσεων για αξιοποίηση ανανεώσιμων πηγών ενέργειας σε περιφερειακό επίπεδο
Authors: Ποτόλιας Κωνσταντίνος
Published: August 2021

Η πολύπλοκη φύση των προβλημάτων της κλιματικής αλλαγής, της ενέργειας και της χρήση γης, απαιτεί νέα έρευνα για τη μελέτη της μεταξύ των σχέσης. Σήμερα ειδικότερα, το πρόβλημα του ενεργειακού σχεδιασμού είναι ζωτικής σημασίας λόγω της πολυπλοκότητας και των πολλαπλών αλληλεπιδράσεων με άλλα βασικά ζητήματα. Σε αυτή την διδακτορική διατριβή ο κύριος στόχος είναι η δημιουργία ενός Συστήματος Στήριξης Αποφάσεων(ΣΣΑ) για την εξυπηρέτηση των αναγκών των κέντρων λήψης αποφάσεων σε θέματα ενεργειακής πολιτικής, με έμφαση στην βέλτιστη αξιοποίηση των ΑΠΕ. Η δομή της διατριβής αποτελείται: Το κεφάλαιο 1 κάνει μια εισαγωγή στο θέμα που θα επιτρέψει την εξοικείωση με τις έννοιες που σχετίζονται με τον Ενεργειακό Σχεδιασμό και τις Ανανεώσιμες Πηγές Ενέργειας(ΑΠΕ). Το κεφάλαιο 2 παρέχει μια εκτενή αναφορά στις ΑΠΕ. Το κεφάλαιο 3 παρουσιάζει την Πολυκριτηριακή Ανάλυση ως εργαλείου αξιολόγησης στη διαδικασία λήψης αποφάσεων, η οποία αποτελεί κεντρικό στοιχείο του ΣΣΑ που αναπτύχθηκε στο πλαίσιο της διατριβής. Το κεφάλαιο 4 παρουσιάζει το Σύστημα Υποστήριξης Αποφάσεων για τον ενεργειακό σχεδιασμό. Το κεφάλαιο 5 περιγράφει το μεθοδολογικό πλαίσιο της διατριβής, τα στάδια ανάπτυξης και των συμμετεχόντων στη διαδικασία. Το κεφάλαιο 6 παρουσιάζει το κύριο μέρος του ΣΣΑ, το οποίο αποτελεί το εργαλείο αξιολόγησης της ικανότητας παραγωγής ηλεκτρικής ενέργειας από ΑΠΕ σε μια περιοχή. Στο κεφάλαιο 7 εκτιμάται ποιες από τις ΑΠΕ θα αξιοποιηθούν και πόση ενέργεια μπορεί να παραχθεί με βάση τα αποτελέσματα της ανάπτυξης του πλαισίου. Στο κεφάλαιο 8 γίνεται εφαρμογή του προτεινόμενου μεθοδολογικού πλαισίου σε συγκεκριμένη περιοχή. Το κεφάλαιο 9 ολοκληρώνει το ερευνητικό έργο με τη συζήτηση των αποτελεσμάτων της εφαρμογής του μεθοδολογικού πλαισίου και την εξαγωγή συμπερασμάτων στην κατεύθυνση προσπάθειας να συνδυαστεί η οικονομική ανάπτυξη με τον προγραμματισμό επενδύσεων, που αξιοποιούν τις ΑΠΕ στην υπό μελέτη περιοχή. Τέλος ερευνητικές προοπτικές για τις μελλοντικές μεθοδολογικές βελτιώσεις στο προτεινόμενο σύστημα προτείνονται.
Molecular analysis of protein secretion through type III secretion system from enteropathogenic E. coli
Authors: Πορτάλιου Αθηνά
Published: August 2021

Το σύστημα έκκρισης τύπου ΙΙΙ (Τ3SS) είναι ένα ευρεία διαδεδομένο σύστημα που χρησιμοποιείται από πολλά παθογόνα, κατά Gram αρνητικά βακτήρια. Το σύστημα τύπου ΙΙΙ, είναι μια εξειδικευμένη μικρο-μηχανή που χρησιμοποιείται για την μεταφορά των μολυσματικών παραγόντων του βακτηρίου από το κυτταρόπλασμα του κατευθείαν μέσα στο κύταρο ξεωιστή, διαπερνώντας τρεις μεμβρανικές δομές, δυο βακτηριακές και μία του ευκαρυώτη. Το σύστημα έκκρισης τύπου ΙΙΙ σχηματίζει μια δομή στο χώρο που μπορεί να παρομοιαστεί με βελόνα (injectisome). Για την δημιουργία και ενεργοποίηση του συστήματος περίπου 50 πρωτεΐνες πρέπει να συντονιστούν ώστε το σύστημα να απόκτηση τη σωστή διαμόρφωση στο χώρο και οι πρωτεΐνες που πρόκειται να εκκριθούν από αυτό να μεταφερθούν εκεί, η όλοι διαδικασία υπόκειται πολύπλοκο και σύνθετη έλεγχο από διάφορους παράγοντες σε διάφορα επίπεδα κατά το μονοπάτι εξόδου των πρωτεϊνών από το κύτταρο. Παρόλο που πάρα πολλές δομικές και βιοχημικές μελέτες έχουν συμβάλει στην κατανόηση και δομική ανάλυση του συστήματος, ελάχιστες πληροφορίες σχετικά με το μονοπάτι που ακολουθούν οι πρωτεΐνες με στόχο την έξοδό τους από το κύτταρο και την ρύθμιση αυτού είναι γνωστές. Βασικός στόχος της παρούσας διδακτορικής διατριβής είναι η κατανόηση και αποσαφήνιση του μονοπατιού που ακολουθούν οι πρωτεΐνες οι οποίες πρόκειται να εκκριθούν, κατά την μετατόπιση αυτών από το βακτηριακό κυτταρόπλασμα μέχρι την μεμβράνη, στον πόρο εξόδου του συστήματος έκκρισης τύπου ΙΙΙ. Μέλημά μας είναι ο εντοπισμός και χαρακτηρισμός των αλληλεπιδράσεων που συμβαίνουν ανάμεσα στις πρωτεΐνες του συστήματος και η χαρτογράφηση αυτών με στόχο την διασαφήνιση του μηχανισμού που ακολουθείται κατά την στόχευση των πρωτεΐνων στην μεμβράνη.
Πολιτική διαχείριση του νεοκλασικισμού στο ελληνικό βασίλειο
Authors: Παπαδοπούλου Ευδοξία
Published: August 2021

Κεντρική υπόθεση εργασίας της παρούσας διατριβής αποτελεί η πολιτική διαχείριση του Νεοκλασικισμού ως μοντέλου επίσημης τέχνης και οι απεικονίσεις της νεοελληνικής ταυτότητας, όπως προκύπτουν μέσα από αντιπροσωπευτικές δημόσιες μνημειακές συνθέσεις της οθώνειας περιόδου. Ο τρόπος ανάπτυξης του θέματος συνοψίζεται στη σύνθεση δύο βασικών αξόνων: την απόδοση του ερμηνευτικού πλαισίου εγγραφής των γεγονότων και τη δράση των υποκειμένων σε αυτό σε συνάρτηση με την κριτική επεξεργασία των αποτελεσμάτων αυτής της δράσης, (δηλαδή των σχετικών τεκμηρίων). Η ίδια η τέχνη είναι η κατεξοχήν πηγή ως καταφανής αντανάκλαση ιδεολογικών ρευμάτων (εθνικισμός) και πνευματικών κινημάτων της περιόδου (Νεοκλασικισμός) μέσα στα συγκεκριμένα ιστορικά -ελληνικά και ευρωπαϊκά- συμφραζόμενα, τα οποία αποτελούν τα ερμηνευτικά εργαλεία της μελέτης.
Obesity, chronic low-grade inflammation and cognition impairment
Authors: Σπυριδάκη Ειρήνη
Published: August 2021

Η παχυσαρκία οδηγεί σε χρόνιες μεταβολικές διαταραχές, οι οποίες με τη σειρά τους έχουν συνδεθεί με γνωστικά ελλείμματα. Η ανάπτυξη της χρόνιας χαμηλού βαθμού φλεγμονής (chronic low grade inflammation-CLGI) αποτελεί την πρώτη φυσιολογική συνέπεια της παχυσαρκίας. Στην παρούσα διδακτορική διατριβή διερευνήθηκε η σχέση μεταξύ παχυσαρκίας και γνωστικών ελλειμμάτων (ρέουσας νοημοσύνης) και αξιολογήθηκε ο διαμεσολαβητικός ρόλος της CLGI. Επίσης εξετάστηκε ο ρόλος ψυχολογικών, τρόπου ζωής αλλά και φυσιολογικών (δείκτες μεταβολικής δυσλειτουργίας) παραγόντων. Νέοι και μέσης ηλικίας, κλινικά υγιείς συμμετέχοντες εντάχθηκαν σε τρείς ομάδες (νορμοβαρείς, υπέρβαροι, παχύσαρκοι) ανάλογα με τον Δείκτη Μάζας Σώματος τους και πραγματοποιήθηκαν γνωστικές μετρήσεις (τεστ Γενικής Νοητικής Ικανότητας Ενηλίκων), ψυχολογικές (κατάθλιψη/άγχος) και μετρήσεις φυσικής δραστηριότητας (ερωτηματολόγιο σωματικής δραστηριότητας Godin). Οι βιοχημικοί δείκτες που εξετάστηκαν περιελάμβαναν α) δείκτες CLGI (υψηλής ευαισθησίας C-αντιδρώσα πρωτεΐνη, ινωδογόνο, ταχύτητα καθίζησης ερυθρών αιμοσφαιρίων) β) αντίσταση στην ινσουλίνη (μοντέλο ομοιόστασης HOMA-IR) και γ) δείκτη παχυσαρκίας (ολική αδιπονεκτίνη ορού).Οι αναλύσεις σε σχέση με τη γνωστική ικανότητα έδειξαν ότι οι παχύσαρκοι συμμετέχοντες παρουσίασαν σημαντικά χαμηλότερες επιδόσεις στο τεστ ρέουσας νοημοσύνης συγκριτικά με αντίστοιχους ηλικιακά νορμοβαρείς και υπέρβαρους, ακόμα και ελέγχοντας ως προς την κατάθλιψη, το άγχος, το επίπεδο σωματικής δραστηριότητας και τους μεταβολικούς δείκτες (ινσουλίνη, HOMA-IR, αδιπονεκτίνη). Επιπλέον, με βάση τα αποτελέσματα μοντέλων δομικών εξισώσεων φάνηκε ότι οι αρνητικές επιπτώσεις της παχυσαρκίας στην γνωστική ικανότητα διαμεσολαβείται από την CLGI. Επομένως, τα αποτελέσματα της παρούσας μελέτης υποστηρίζουν την υπόθεση ότι η μειωμένη γενική γνωστική ικανότητα που σχετίζεται με την παχυσαρκία, είναι μια δυσμενής συνέπεια που σχετίζεται με την ενεργοποίηση επαγόμενων από την παρουσία παχυσαρκίας ενδογενών ανοσολογικών διεργασιών, οι οποίες με τη σειρά τους ενδεχομένως να έχουν άμεσες βλαπτικές συνέπειες στον κεντρικό νευρικό σύστημα. Πλέον, γίνεται ολοένα πιο αποδεκτό ότι οι αρνητικές επιδράσεις της παχυσαρκίας στη γνωστική ικανότητα ανακύπτουν πολύ νωρίτερα από ότι πιστεύαμε στο παρελθόν και δεν διαμεσολαβούνται αποκλειστικά και μόνο από τις τυπικές κλινικές συνέπειες της, όπως η υπέρταση, ο διαβήτης και η αρτηριοσκλήρυνση. Η συχνότητα εμφάνισης της παχυσαρκίας στην Ελλάδα αυξάνεται με ανησυχητικό ρυθμό, τόσο σε ενήλικες όσο και σε παιδιά. Το γεγονός αυτό εγείρει σοβαρούς προβληματισμούς όχι μόνο για την ανάπτυξη των τυπικών ιατρικών προβλημάτων που σχετίζονται με την παχυσαρκία, αλλά και την εμφάνιση γνωστικών δυσλειτουργιών, με πολύ πιθανή την μελλοντική σοβαρή αύξηση των ποσοστών επιπολασμού άνοιας πρώιμης έναρξης στον ελληνικό πληθυσμό.
Ανταρτοπόλεμος και διασυνοριακές βάσεις (Safe Haven)
Authors: Ελευθεριάδου Μαρίνα
Published: August 2021

Η διατριβή εξετάζει τα στρατηγικά πλεονεκτήματα που αποκομίζει ένας ένοπλος μη-κρατικός δρών όταν, στα πλαίσια μίας διεθνοποιημένης ασύμμετρης σύγκρουσης, αναγκάζεται να εγκαταλείψει το υπό διεκδίκηση έδαφος και να μεταφέρει τις δραστηριότητές του εκτός της κυριαρχίας του κράτους που αντιμάχεται, σχηματίζοντας διασυνοριακή βάση. Η βασική υπόθεση της διατριβής είναι ότι το όφελος από τη βάση αποτελεί συνάρτηση της προστασίας που του παρέχει από την αντιεξέγερση, του ελέγχου που μπορεί να του ασκηθεί από το κράτος που του παρέχει τη διασυνοριακή βάση και κατά προέκταση την ελευθερία που έχει να αναπτύξει τις στρατηγικές του λειτουργίες και, τέλος, τις επικρατούσες αντικειμενικές συνθήκες, που διευκολύνουν ή δυσχεραίνουν αυτές τις λειτουργίες. Η μεταβλητή που καθορίζει τα παραπάνω στοιχεία είναι ο βαθμός κυριαρχίας που ασκείται στο περιβάλλον εδραίωσης της βάσης.Η υπόθεση αυτή διερευνάται μέσω περιπτωσιολογικής μελέτης στα πλαίσια της οποίας εξετάζονται τέσσερις περιπτώσεις που αντανακλούν τις τέσσερις «ιδεατές» διαβαθμίσεις της κυριαρχίας: το ΡΚΚ στη Συρία (ισχυρό κράτος), η AQAP στην Υεμένη (αδύναμο κράτος), η PLO στο Λίβανο (αποτυχημένο κράτος) και το σαλαφικό-τζιχαντικό κίνημα στο διαδίκτυο (εικονική βάση).Η περιπτωσιολογική έρευνα δείχνει ότι ενώ υφίσταται γραμμική σχέση στο επίπεδο της διασύνδεσης του βαθμού κυριαρχίας με τον έλεγχο επί της οργάνωσης, η σχέση δεν είναι ούτε γραμμική ούτε σταθερή όσον αφορά τις αντικειμενικές συνθήκες που προσφέρει το περιβάλλον της βάσης και την προστασία από την αντιεξέγερση. Αντίθετα, η προστασία από τις δυνάμεις αντιεξέγερσης φαίνεται να κορυφώνεται στα δύο άκρα του συνεχούς, ενώ η επιρροή των συνθηκών ποικίλλει ανάλογα με τη στρατηγική διάσταση που εξετάζεται. Κατά συνέπεια, δεν υφίσταται ένα ιδανικό περιβάλλον εδραίωσης διασυνοριακής βάσης που δύναται να προσφέρει ταυτόχρονα υψηλά επίπεδα ασφάλειας, απόλυτη ελευθερία και ιδανικές συνθήκες για την ανάπτυξη των στρατηγικών λειτουργιών ενός ένοπλου μη-κρατικού δρώντα. Εντούτοις, το περιβάλλον που προσφέρει τον βέλτιστο δυνατό συνδυασμό των τριών παραπάνω στοιχείων είναι το αδύναμο κράτος, στα πλαίσια του οποίου τα στοιχεία αυτά τείνουν να λαμβάνουν μέσες τιμές και φαίνεται να πληροί σε μεγαλύτερο βαθμό τις προϋποθέσεις ώστε να μπορέσει ο μη-κρατικός δρών να επιβιώσει και να επικρατήσει στην ασύμμετρη σύγκρουση έναντι του κρατικού του αντιπάλου.
Πρότυπο έμπειρο σύστημα για τη βελτιστοποίηση μηχανικών και οικονομικών συστημάτων στη ναυτιλία με τη χρήση συλλογιστικής με βάση περιπτώσεις
Authors: Φύκαρης Γεώργιος
Published: August 2021

Ο υψηλός βαθμός αβεβαιότητας που κυριαρχεί στη ναυτιλία σε συνδυασμό με την υψηλή μεταβλητότητα των συνθηκών σε μικρό χρονικό διάστημα καθιστά πολύ δύσκολη την προτυποποίηση των ναυτιλιακών ζητημάτων και πολύ περισσότερο του όλου συστήματος. Από αυτή την άποψη, η χρήση της CBR φαντάζει ιδανική για τη ναυτιλία αφού δεν απαιτεί πρότυπο, ούτε βαθιά γνώση των διαδικασιών και των σχέσεων που περιγράφουν το πρόβλημα. Η απλή γνώση των συσχετίσεων και των αλληλεπιδράσεων μεταξύ των μεταβλητών του προβλήματος είναι αρκετή ώστε να μπορέσει η CBR να προτείνει κάποια λύση. Η διαφοροποίηση μεταξύ των περιπτώσεων είναι εγγυημένη μόνο από την ύπαρξη τόσων διαφορετικών αγορών και περιοχών δραστηριοποίησης των πλοίων, ενώ η επανάληψη των φαινομένων είναι δεδομένη λόγω του κυκλικού χαρακτήρα της βιομηχανίας σε μακροσκοπικό επίπεδο και λόγω της λειτουργίας των πλοίων σε μικροσκοπικό, όπου πολλές διαδικασίες επαναλαμβάνονται συνεχώς κατά τη διάρκεια του ταξιδιού ή της παραμονής στο λιμάνι.
Αλλόχθονα μακροφύκη στην υποπαλιρροϊκή ζώνη των ελληνικών ακτών
Authors: Τσιάμης Κωνσταντίνος
Published: August 2021

Η παρούσα διατριβή επικεντρώθηκε στα αλλόχθονα μακροφύκη των ελληνικών ακτών, επιχειρώντας να δώσει απάντηση στα εξής ερωτήματα: α) ποια τα αλλόχθονα μακροφύκη των ελληνικών ακτών, β) ποια η ευπάθεια των αυτόχθονων φυκοκοινωνιών έναντι των αλλόχθονων μακροφυκών και γ) ποιες οι επιπτώσεις των αλλόχθονων μακροφυκών στις αυτόχθονες φυκοκοινωνίες. Για τη μελέτη των μακροφυκών επιλέχτηκε πλήθος παράκτιων περιοχών από το Αιγαίο και το Ιόνιο Πέλαγος. Συνολικά, μελετήθηκαν 60 περιοχές και 452 δείγματα μακροφυκών. Βάσει των αποτελεσμάτων μας, η Ελλάδα φιλοξενεί 35 συνολικά αλλόχθονα μακροφύκη. Για κάθε αλλόχθονο μακροφύκος αναφέρονται αναλυτικά στοιχεία ταξινομικής, συστηματικής, βιολογίας, οικολογίας, εξάπλωσης καθώς και παρατηρήσεις. Τα περισσότερα αλλόχθονα μακροφύκη απαντούν στο Νότιο Αιγαίο. Προέρχονται κυρίως από τον Ινδο-Ειρηνικό Ωκεανό και τα περισσότερα έχουν εισαχθεί στην Ελλάδα μέσω ναυσιπλοΐας και της Διώρυγας του Σουέζ μετά τη δεκαετία του 1970. Έξι (6) αλλόχθονα μακροφύκη χαρακτηρίστηκαν ως είδη-εισβολείς. Στο σταθμό ‘Χώρα’ Άνδρου παρατηρήθηκε το φαινόμενο της εισβολικής σύντηξης των Codium fragile subsp. fragile και Asparagopsis taxiformis.Η εισαγωγή των αλλόχθονων μακροφυκών σε μια περιοχή φαίνεται ότι εξαρτάται πρωτίστως από τη γεωγραφική της θέση. Ωστόσο, η αφθονία τους ευνοείται από χαμηλής οικολογικής ποιότητας περιβάλλοντα, αν και η σχέση αυτή δεν είναι απόλυτη. Τα αλλόχθονα μακροφύκη έχουν σοβαρές επιπτώσεις στη φυκοκοινωνία μόνο στην περίπτωση που εκείνα επιδεικνύουν συμπεριφορά εισβολέα, οδηγώντας σε μείωση της βιοποικιλότητας και σε αλλοίωση της αυτόχθονης φυκοκοινωνίας. Συμπερασματικά, επετεύχθη μια όσο τον δυνατόν ολοκληρωμένη εικόνα για τα αλλόχθονα μακροφύκη των ελληνικών ακτών. Εν τούτοις, ιδιαίτερη βαρύτητα θα πρέπει να δοθεί στα αλλόχθονα μακροφύκη που παρουσιάζουν συμπεριφορά εισβολέα.
Ανοσοϊστοχημική μελέτη της έκφρασης του συνδεόμενου με τον πυρήνα μεταγραφικού παράγοντα-2 (Runx-2), της μορφογενετικής πρωτεΐνης του οστού-2 (BMP-2) και της πρωτεΐνης προσκόλλησης της οστεΐνης (CAP) σε περιφερικά οστεοποιά ινώματα που εκφράζουν ίνες οξυταλάνης
Authors: Τσιλιγκρού Ιωάννα
Published: August 2021

ΣΤΟΧΟΣ : Ο σκοπός της παρούσας μελέτης είναι να διερευνήσει την ανοσοΐστοχημική έκφραση των πρωτεϊνών Runx-2, BMP-2 και CAP σε περιφερικά οστεοποιά ινώματα που περικλείουν ίνες οξυταλάνης, με σκοπό να προτείνει και να καθιερώσει τη χρήση του περιφερικού οστεοποιού ινώματος ως ενός in vivo μοντέλου για τη μελέτη του περιρριζίου. ΜΕΘΟΔΟΛΟΓΙΑ : Επιλέχθηκαν τριάντα περιστατικά με βάση την παρουσία κλινικών και ιστολογικών χαρακτηριστικών περιφερικού οστεοποιού ινώματος καθώς και ινών οξυταλάνης. Η ανοσοϊστοχημική έκφραση των Runx-2, BMP-2 και CAP αξιολογήθηκε σε οπτικό μικροσκόπιο. ΑΠΟΤΕΛΕΣΜΑΤΑ : Παρατηρήθηκε άφθονη έκφραση των Runx-2, BMP-2 και CAP στα περιφερικά οστεοποιά ινώματα. Από το σύνολο των τριάντα βλαβών, είκοσι δύο εμφανίζουν θετική χρώση για Runx-2, είκοσι έξι για BMP-2 και είκοσι πέντε για CAP. Η έκφραση της Runx-2 είναι άφθονη σε περιφερικά οστεοποιά ινώματα που υπάρχει οστό (p=0.04) και η έκφραση της BMP-2 είναι άφθονη σε βλάβες που υπάρχουν δυστροφικές ενασβεστιώσεις (p=0.03). ΣΥΜΠΕΡΑΣΜΑΤΑ : Τα περιφερικά οστεοποιά ινώματα με ίνες οξυταλάνης εκφράζουν μόρια που απαντώνται στο οστό και στην οστεΐνη (Runx-2, BMP-2) και μόρια που απαντώνται μόνο στην οστεΐνη (CAP). Επομένως οι πληθυσμοί κυττάρων που συναντάμε στη βλάβη ανήκουν σε κυτταρικές σειρές που παράγουν ενασβεστιωμένους ιστούς, δηλαδή στην οστεοβλαστική ή στην οστεϊνοβλαστική σειρά. ΛΕΞΕΙΣ ΚΛΕΙΔΙΑ : οστεογένεση, οστεϊνογένεση, περιφερικό οστεοποιό ίνωμα
Ο ρόλος των Βακουφιών και των χορηγών τους στην ανάπτυξη της πρώιμης οθωμανικής πόλης στην Θράκη και την Βιθυνία (1370 - 1420)
Authors: Κοντόλαιμος Παναγιώτης
Published: August 2021

Κύριο θέμα και σκοπός σύνταξης της διατριβής είναι η διερεύνηση του ρόλου του θεσμού των Βακουφιων στην δημιουργία και οργάνωση της πρώιμης οθωμανικής πόλης στην Βιθυνία και την Θράκη στο τέλος του 14ου και τις αρχές του 15ου αιώνα. Στην παρούσα έρευνα επιχειρήθηκε ο συσχετισμός της παραγωγής του χώρου της οθωμανικής πόλης, με τις κοινωνικές και οικονομικές εξελίξεις της ίδιας περιόδου. Στόχος ήταν να αναδειχθεί η σχέση μεταξύ χωρικής οργάνωσης και κοινωνικοοικονομικών δομών και ιδιαίτερα, η θεσμική και χωρική υπόσταση του θεσμού των βακουφιών και των «külliye» τους. Ο τρόπος προσέγγισης του θέματος περιλαμβάνει την διεξοδική ανάλυση του θεσμού του βακουφιού και του ιστορικού της εφαρμογής του στην οθωμανική πραγματικότητα, καθώς και την συσχέτισή του με την προοδευτικά συγκεντρωτική οθωμανική διοίκηση. Στα πλαίσια του οθωμανικού γεωκτητικού συστήματος, ο σουλτάνος αναδεικνύεται σε απόλυτος διαχειριστής των κρατικών γαιών. Η διευρυμένη χρήση του θεσμού του βακουφιού και η προοδευτική παγίωσή του, μέσα στον 14ο αιώνα, ως του αποκλειστικού θεσμού δημιουργίας υποδομών στην οθωμανική πόλη, συμπίπτει με και υπηρετεί άριστα την συγκεντρωτική εξουσία του σουλτάνου και τις προσπάθειες κοινωνικής ενσωμάτωσης των διαφόρων φυγόκεντρων στοιχείων της πρώιμης οθωμανικής κοινωνίας. Η αναλυτική εξέταση μερικών ενδεικτικών περιπτώσεων σουλτανικών και μη βακουφιών (βακούφι Εβρενός, Μουράτ Ά, Βαγιαζήτ Α) που οικοδομούνται και θεσμοθετούνται την περίοδο μελέτης, αποκαλύπτει την σχέση ανάμεσα στον θεσμό του βακουφιού και τις πολιτικές εξελίξεις της περιόδου αλλά και τους πολλαπλούς πειραματισμούς στην δημιουργία αστικού χώρου κατά την πρώιμη οθωμανική περίοδο. Η έρευνα απέδειξε τόσο την χρήση του θεσμού των βακουφιών ως μέσου επιβολής της σουλτανικής εξουσίας στις υπόλοιπες ομάδες της οθωμανικής ελίτ, όσο και την σαφή πολεοδομική τους χρήση, για την αναδιοργάνωση παλαιότερων και νεότερων αστικών κέντρων της περιοχής, μέσα στα πλαίσια του νέου οικονομικού ρόλου της οθωμανικής πόλης–αγοράς. Στα επιμέρους παραδείγματα που αναλύονται, συσχετίζεται η αρχιτεκτονική και πολεοδομική συγκρότηση των βακουφιών (külliye) με τις προϋπάρχουσες οικιστικές δομές και τις πολιτικές επιδιώξεις των χορηγών –πατρώνων των ιδρυμάτων αυτών.
Πρόληψη και αντιμετώπιση της αρρώστιας στα Επτάνησα από την ένωση έως τη γερμανική κατοχή (1865-1945)
Authors: Μοσχόπουλος Νικόλαος
Published: August 2021

Η έρευνα σε πρωτογενείς (αρχειακές) και δευτερογενείς δημοσιευθείσες πηγές (εφημερίδες, περιοδικά, αυτοτελείς ειδικές ή ευρύτερες εργασίες) έφερε στη δημοσιότητα ένα πλήθος γιατρών, νοσοκομειακών ή και εκείνων που σε ιδιωτικό επίπεδο άσκησαν το λειτούργημα του γιατρού στα Επτάνησα κατά τη χρονική περίοδο 1864-1940, που ανέρχεται στους 531 κατανεμημένους κατά νησί ως ακολούθως: Ζάκυνθος 193, Κέρκυρα και Παξοί 220, Ιθάκη 45, Λευκάδα 73. Εντοπίσθηκε ένα πλήθος στοιχείων για τις σπουδές τους, την επαγγελματική και κοινωνική δραστηριότητά τους,τις δημοσιευμένες εργασίες τους. Επίσης επισημάνθηκαν δημόσια νοσηλευτικά Ιδρύματα (Αστικά Νοσοκομεία, Στρατιωτικά Νοσοκομεία, Ψυχιατρεία), καθώς και κλινικές ιδιωτικού χαρακτήρα, κυρίως στην Κέρκυρα, όπου οι ιδιωτικές κλινικές είχαν αναπτύξει αξιόλογη νοσηλευτική δράση, όπως λ.χ. ήταν οι κλινικές του Γ. Βλάση, του Ν. Αρλιώτη, του Ούγου Γιαλλινά, και στην Κεφαλονιά του Ξενοκράτη Παξινόπουλου και του Σπύρου Πανά. Επισημάνθηκε ακόμη η ίδρυση, η οργάνωση και η λειτουργία νοσηλευτικών ιδρυμάτων στην πόλη της Κέρκυρας με ιδιωτική πρωτοβουλία, αλλά με εκπληκτική κοινωνική προσφορά, όπως το Ιατρείο, το οποίο οργανώθηκε από την Ιατροχειρουργική Εταιρεία Κερκύρας το 1876, το Παράρτημα του Πατριωτικού Ιδρύματος Προστασίας του Παιδιού που ιδρύθηκε το 1929 και άρχισε να λειτουργεί το 1930 με εξακτίνωση δραστηριοτήτων και στα περίχωρα, όπως λ.χ. στην περιοχή της Λευκίμης και στην Κοινότητα Ανεμομύλου. Στην οργάνωση και τη λειτουργία των περιφερειακών Ιδρυμάτων συχνά συμμετείχαν και τοπικοί παράγοντες, όπως λ.χ. οι κοινοτάρχες, οι ιερείς ή λειτουργούντες σύλλογοι. Επιδημίες, τέλος, θανατηφόρες, που μάστιζαν κατά την περίοδο αυτή τον ελλαδικό χώρο, ιδιαίτερα τις πόλεις-λιμάνια, όπου προσέγγιζαν πλωτά επιβατηγά ή φορτηγά μέσα, επισημαίνονται και περιγράφονται στα Ιόνια νησιά και καταγράφεται ακόμη ο τρόπος αντιμετώπισής τους, τόσο από τους κρατικούς φορείς, όσο και από την ιδιωτική πρωτοβουλία. Ενδιαφέρον παρουσιάζει και η ανάδειξη από την έρευνα έργου κοινωνικού, όπως η δωρεάν παροχή υπηρεσιών και η παροχή φαρμάκων από γιατρούς και φαρμακοποιούς, παρεχόμενο κυρίως σε παιδικό πληθυσμό, αλλά και ευρύτερα σε άπορες οικογένειες. Επίσης η προσφορά νοσοκομειακού εξοπλισμού από οργανωμένους φορείς ή και απλούς ιδιώτες. Όπως λ.χ. η ίδρυση και ο εξοπλισμός του Διαγνωστικού Κέντρου Ιθάκης.Τα νέα στοιχεία που επισημάνθηκαν και καταγράφηκαν προσεγγίζουν ποσοτικά το 85%, ενώ κατά ποσοστό 15% περίπου συμπληρώνουν, από παλαιότερη έρευνα, σημειωθείσες περιπτώσεις.
Ανάπτυξη μεθόδου μέτρησης χρώματος νωπών αγροτικών προϊόντων με ανάλυση ψηφιακών εικόνων
Authors: Χατζής Ελευθέριος
Published: August 2021

Τα τελευταία χρόνια οι απαιτήσεις ποιοτικού ελέγχου έχουν να κάνουν με την έρευνα και τη βελτιστοποίηση, κυρίως, μη καταστροφικών μεθόδων. Λόγω των νέων απαιτήσεων, η χρήση της ψηφιακής κάμερας στον ποιοτικό έλεγχο της εμφάνισης των φυτικών οργάνων και τροφίμων, παρουσιάζει ιδιαίτερο ενδιαφέρον. Στην παρούσα εργασία και με σκοπό την ανάπτυξη μίας αντικειμενικής μεθόδου εκτίμησης του χρώματος των αγροτικών προϊόντων, πραγματοποιήθηκε κατασκευή διάταξης λήψης εικόνων και αναπτύχθηκε λογισμικό ανάλυσης για τον προσδιορισμό του χρώματος.Στη μελέτη/αξιολόγηση της διάταξης και της μεθόδου πραγματοποιήθηκαν πειράματα δοκιμών μέτρησης χρώματος αγροτικών προϊόντων με παράλληλη χρήση/σύγκριση χρωματομέτρου. Τα προϊόντα προς αξιολόγηση, καθώς και οι χειρισμοί που πραγματοποιήθηκαν, επιλέχθηκαν με τα παρακάτω κύρια κριτήρια:1. Μορφολογία φυτικού οργάνου.2. Χρωματισμός.3. Μετασυλλεκτική συμπεριφορά κατά τη συντήρηση.Επιπλέον των μετρήσεων χρώματος, στα πειράματα αυτά πραγματοποιήθηκαν δοκιμές και σε κάποιες άλλες ποιοτικές παραμέτρους για έλεγχο της αξιοπιστίας της νέας μεθόδου. Η αντικειμενική μέθοδος εκτίμησης του χρώματος με ανάλυση ψηφιακών εικόνων, η οποία αναπτύχθηκε, έχει τα παρακάτω βασικά πλεονεκτήματα έναντι του χρωματομέτρου:1. Εξασφαλίζει αντικειμενικότερη αξιολόγηση λόγω του ότι εκτιμά το χρώμα στο σύνολο σχεδόν της επιφάνειας των δειγμάτων.2. Εξασφαλίζει γρήγορη εξαγωγή αποτελεσμάτων σε μορφή έτοιμη για άμεση επεξεργασία.3. Δεν έχει μεγάλο κόστος.
Πρόγραμμα σπουδών φυσικών επιστημών και κοινωνικός αποκλεισμός
Authors: Σιάτρας Αναστάσιος
Published: August 2021

Η παρούσα διατριβή αποτελείται από τρία μέρη. Στο πρώτο μέρος αναδεικνύεται η σύνδεση των προγραμμάτων σπουδών Φυσικών Επιστημών με τον κοινωνικό αποκλεισμό. Παρουσιάζεται, επίσης, η σχεδίαση και ανάπτυξη του ερευνητικού μοντέλου SCAN (Scholarship & Curriculum Analysis) που χρησιμοποιείται στο δεύτερο μέρος της διατριβής για την ανάλυση της βιβλιογραφίας της εκπαίδευσης στις Φυσικές Επιστήμες για όλους και όλες και για την ανάλυση προγραμμάτων σπουδών Φυσικών Επιστημών πέντε χωρών. Η βιβλιογραφία της εκπαίδευσης στις Φυσικές Επιστήμες που αναλύεται στη διατριβή αυτή, σχετίζεται με ευρύτερα πεδία του κοινωνικού αποκλεισμού, της φτώχειας, της παιδαγωγικής και του γραμματισμού στις Φυσικές Επιστήμες για όλους και όλες. Οι χώρες που αναλύονται επιλέχθηκαν με βάση τα αποτελέσματα της έρευνας PISA 2006, με στόχο να αντιπροσωπεύουν χώρες που παρουσιάζουν: (α) πολύ καλές μαθητικές επιδόσεις στις Φυσικές Επιστήμες, χωρίς αυτές οι επιδόσεις να εξαρτώνται από το κοινωνικό και οικονομικό περίγυρο των παιδιών, (β) πολύ καλές μαθητικές επιδόσεις στις Φυσικές Επιστήμες, οι οποίες εξαρτώνται από τον κοινωνικό και οικονομικό περίγυρο των παιδιών, και (γ) χαμηλές μαθητικές επιδόσεις στις Φυσικές Επιστήμες και ταυτόχρονα οι επιδόσεις αυτές να εξαρτώνται από το κοινωνικό και οικονομικό περίγυρο των παιδιών. Η ανάλυση γίνεται με στόχο την ανάδειξη παραγόντων που συμβάλλουν στη δόμηση της κοινωνικής δικαιοσύνης και ισότητας, μέσα από την εκπαίδευση στις Φυσικές Επιστήμες. Στο δεύτερο μέρος της διατριβής παρουσιάζονται οι αναλύσεις της βιβλιογραφίας της εκπαίδευσης στις Φυσικές Επιστήμες, όπως επίσης και οι αναλύσεις προγραμμάτων σπουδών Φυσικών Επιστημών, ταξινομημένες σε πέντε επίπεδα: (1) παιδαγωγικές προθέσεις, (2) περιεχόμενο, (3) μεθοδολογία διδασκαλίας, (4) αξιολόγηση, και (5) υποστήριξη εκπαιδευτικού έργου. Στο τρίτο μέρος της εργασίας παρουσιάζονται, επίσης ταξινομημένα στα παραπάνω πέντε επίπεδα, (α) οι συγκριτικές αναλύσεις της βιβλιογραφίας και των προγραμμάτων σπουδών, και (β) η ανάλυση της σχεδίασης του κυπριακού προγράμματος σπουδών Φυσικών Επιστημών στην κατεύθυνση της δημοκρατικής και ανθρώπινης κοινωνίας.
Etudes des mecanismes de formation des polluants specifiques emis par les moteurs a combustion interne
Authors: Ζέρβας Ευθύμιος
Published: August 2021

Έχουν αναπτυχθεί μέθοδοι για την ανάλυση του διοξειδίου του θείου, αλκoολών και οργανικών οξέων. Η πρώτη περιλαμβάνει τη συλλογή του διοξειδίου του θείου σε ένα διάλυμα οξυγονωμένου νερού και ανάλυση με ιοντική χρωματογραφία με ανιχνευτή αγωγιμότητας. Η δεύτερη περιλαμβάνει τη συλλογή σε καθαρό νερό και ανάλυση με αέρια χρωματογραφία και ανίχνευση φλόγας ιονισμού. Η τρίτη μέθοδος χρησιμοποιεί τη συλλογή σε καθαρό νερό και την ανάλυση, για το μυρμηκικό οξύ με ιοντική χρωματογραφία, ενώ των άλλων οξέων με αέρια χρωματογραφία.Αυτές οι μέθοδοι εφαρμόστηκαν στην περίπτωση της ανάλυσης των μη οριοθετημένων ρύπων που εκπέμπονται από κινητήρες εσωτερικής καύσης. Ο πειραματικός σχεδιασμός περιλαμβάνει μία μήτρα καυσίμων και την ανάλυση των καυσαερίων και έχει εφαρμοστεί σε κινητήρας επιβαλλόμενης ανάφλεξης. Αποδείχθηκαν αρκετές ποιοτικές και ποσοτικές συσχετίσεις μεταξύ της σύνθεσης των καυσίμων και των εκπεμπόμενων ρύπων και βρέθηκαν οι πρόδρομες ουσίες του σχηματισμού των υδρογονανθράκων, αλδευδών, κετονών, αλκοολών και οργανικών οξέων. Τα αποτελέσματα αυτά δείχνουν ότι οι αρωματικές ενώσεις και το κυκλοεξάνιο συμβάλλουν στον σχηματισμό του βενζολίου, το 1-εξένιο και το κυκλοεξάνιο για το σχηματισμό του 1,3 βουταδιενίου, οι αρωματικές ουσίες είναι οι πρόδρομοι του προπιονικού οξέος και ο-ξυλόλιο δίνει βουτυρικό οξύ.
Το Ασκληπιείο στο ιερό του Ιππολύτου στην Τροιζήνα
Authors: Οικονομίδου Ελένη
Published: August 2021

Στην παρούσα μελέτη επιχειρείται μια αναλυτική παράθεση των στοιχείων για τον Ιππόλυτο και το ιερό του στην Τροιζήνα, στο οποίο λειτούργησε και «Ασκληπιείο» - θεραπευτικό κέντρο. Το πόνημα αυτό επιδιώκει να φωτίσει ακριβώς την λειτουργία του συγκεκριμένου ιερού ως θεραπευτικού κέντρου και σημαντικού χώρου λατρείας του τοπικού ήρωα, Ιππολύτου, με μία συνδυαστική εξέταση των αρχιτεκτονικών καταλοίπων, των φιλολογικών πηγών, των κειμένων ευρεθεισών επιγραφών και των διαθέσιμων στοιχείων για τα κινητά ευρήματα που σχετίζονται με το ιερό. Η σύνθεση όλων αυτών των δεδομένων επιχειρείται εδώ για πρώτη φορά. Για την πληρέστερη τεκμηρίωση των αρχιτεκτονικών λειψάνων του Ιππολυτείου πραγματοποιήθηκαν από την γράφουσα εκ νέου μετρήσεις στον χώρο, εκπονήθηκαν δύο σχέδια όψεων τοίχων του «εστιατορίου», καθώς και αξονομετρικά σχέδια επιμέρους αρχιτεκτονικών στοιχείων, ενώ συμπληρώθηκε και η κάτοψη που είχε δημοσιευτεί από τον τελευταίο ανασκαφέα του χώρου, τον Welter. Στην ανά χείρας μελέτη γίνεται για πρώτη φορά αναφορά στον υπόγειο κτιστό θάλαμο, που βρίσκεται εντός των ορίων του γνωστού περιβόλου, αλλά μέχρι σήμερα παρέμενε ουσιαστικά αδημοσίευτος. Μάλιστα, σχεδιάστηκε κάτοψη του συγκεκριμένου θαλάμου, ώστε να γίνει σαφέστερη η αρχιτεκτονική του μορφή. Μέσω της συνδυαστικής εξέτασης των αρχιτεκτονικών λειψάνων και όλων των άλλων διαθέσιμων δεδομένων για το ιερό της Τροιζήνας, η παρούσα μελέτη καταλήγει σε νέα συμπεράσματα για την ταύτιση και την χρονολόγηση των μνημείων του Ιππολυτείου, ανασκευάζοντας κάποιες από τις θέσεις που είχε διατυπώσει ο Welter. Επιπλέον, η αναλυτική παράθεση των στοιχείων για την λατρεία του Ιππολύτου στο συγκεκριμένο ιερό, αλλά και στην Αθήνα και στην Αρικία, φωτίζει τον πολυσήμαντο χαρακτήρα του Τροιζήνιου ήρωα και συμβάλλει στον έλεγχο της υπόθεσης ότι ο Ιππόλυτος λατρεύτηκε ως ήρωας θεραπευτής, όπως πολλοί άλλοι τοπικοί ήρωες.
Πληθυσμιακή φαρμακοκινητική μοντελοποίηση της μπεβασιζουμάμπης σε ασθενείς με μεταστατικό καρκίνο του παχέος εντέρου
Authors: Πανοηλία Ειρήνη
Published: August 2021

Η ανάγκη εξατομίκευσης της θεραπείας ασθενών που πάσχουν από καρκίνο κρίνεται επιτακτική, λόγω του στενού θεραπευτικού εύρους των αντινεοπλασματικών φαρμάκων και των παρατηρούμενων δια-ατομικών διαφορών στη φαρμακοκινητική και στην κλινική ανταπόκριση. Ένα πολύ χρήσιμο εργαλείο στην εξατομίκευση της θεραπείας θεωρείται ότι είναι η πληθυσμιακή φαρμακοκινητική-φαρμακοδυναμική μοντελοποίηση, καθώς μπορεί να περιγράψει τις σχέσεις δόσης-ανταπόκρισης, να εξηγήσει την παρατηρούμενη μεταβλητότητα στην έκθεση στο φάρμακο ή στην κλινική ανταπόκριση και να καθοδηγήσει την επιλογή της δόσης βάσει της βέλτιστης αναλογίας οφέλους-κινδύνου για τη δεδομένη θεραπεία. Η παρούσα διδακτορική διατριβή επικεντρώθηκε στην μπεβασιζουμάμπη, ένα σχετικά καινούριο φάρμακο στοχευμένης θεραπείας για το οποίο δεν υπάρχουν αρκετά διαθέσιμα στοιχεία που αφορούν στη φαρμακοκινητική και φαρμακοδυναμική συμπεριφορά του. Σκοπός της συγκεκριμένης μελέτης ήταν ο χαρακτηρισμός της αλληλεπίδρασης της μπεβασιζουμάμπης με τον μοριακό της στόχο, VEGF165, σε ενήλικες ασθενείς με μεταστατικό ορθοκολικό καρκίνο που λαμβάνουν το φάρμακο σε συνδυασμό με χημειοθεραπεία (FOLFIRI, FOLFOX ή CAPIRI). Για αυτόν τον λόγο, προσδιορίστηκαν αρχικά οι συγκεντρώσεις της ολικής μπεβασιζουμάμπης και του ελεύθερου VEGF165 σε διάφορους κύκλους θεραπείας και στη συνέχεια, εφαρμόζοντας τη μη γραμμική μικτών επιδράσεων μοντελοποίηση με το υπολογιστικό πρόγραμμα NONMEM 7.3, αναπτύχθηκε ένα φαρμακοκινητικό μοντέλο σύνδεσης της μπεβασιζουμάμπης με τον VEGF165. Επιπλέον, διερευνήθηκε η επίδραση των δημογραφικών δεδομένων και των VEGF μονονουκλεοτιδικών πολυμορφισμών στην αλληλεπίδραση μεταξύ της φαρμακοκινητικής της μπεβασιζουμάμπης και των συγκεντρώσεων του VEGF165. Είναι η πρώτη φορά που χρησιμοποιήθηκε η TMDD προσέγγιση για τον χαρακτηρισμό της in vivo αλληλεπίδρασης μπεβασιζουμάμπης-VEGF165. Σύμφωνα με αυτή την προσέγγιση, η φαρμακοκινητική ενός φαρμάκου επηρεάζεται από την υψηλής συγγένειας δέσμευση με τον μοριακό του στόχο και την επακόλουθη αποικοδόμηση του σχηματιζόμενου συμπλόκου μέσω ενδοκυττάρωσης. Το αναπτυχθέν μοντέλο επέτρεψε την ικανοποιητική περιγραφή της φαρμακοκινητικής της μπεβασιζουμάμπης και των ιδιοτήτων σύνδεσής της με τον VEGF165. Η κάθαρση της μπεβασιζουμάμπης βρέθηκε να είναι 0.18 L/day, η τιμή αναφοράς της συγκέντρωσης του ελεύθερου VEGF165 ήταν 212 ng/L, η σταθερά του ρυθμού απομάκρυνσης του ελεύθερου VEGF165 ήταν 0.401 day-1 και η Kss ήταν 267 nM. Η επίδραση του πραγματικού σωματικού βάρους συνυπολογίστηκε στην εκτίμηση όλων των φαρμακοκινητικών παραμέτρων του μοντέλου. Κάποιες στατιστικά μη σημαντικές συσχετίσεις παρατηρήθηκαν μεταξύ της συγγένειας δέσμευσης του φαρμάκου και των VEGF-2578C/A και VEGF-634G/C πολυμορφισμών. Το αναπτυχθέν μοντέλο θα μπορούσε να αποτελέσει ένα χρήσιμο εργαλείο στην εξατομίκευση της θεραπείας και στην αξιολόγηση της κλινικής ανταπόκρισης ασθενών που λαμβάνουν μπεβασιζουμάμπη σε συνδυασμό με χημειοθεραπεία.
Ιστική μελέτη των μορίων κυτταρικής πρόσκλησης στις αλλοιώσεις του προστάτη αδένα
Authors: Λάζαρη Παρασκευή
Published: August 2021

Τα CD44s, Ε–καντχερίνη και β-κατενίνη είναι «μόρια κυτταρικής προσκόλλησης (CAMs) και φαίνεται να επηρεάζουν στην ανάπτυξη των οργάνων, φλεγμονή, εισβολή καρκίνου και μετάσταση. Μελετήσαμε την έκφραση αυτών των CAMs σε προστατικό αδενοκαρκίνωμα (PCA), υψηλού βαθμού προστατική ενδοεπιθηλιακή νεοπλασία (HGPIN) και οζώδης αδενωματώδη υπερπλασία (ΝΗ).Εκατόν τριάντα πέντε μπλοκ παραφίνης ριζικής προστατεκτομής αξιολογήθηκαν. Τα CAMs προσδιορίσθηκαν με ανοσοϊστοχημεία. Όλες οι ιστολογικές τομές περιλαμβάνουν pCa, HGPIN και ΝΗ. Η έκφραση ημιποσοτικά αξιολογήθηκε σε τρεις βαθμολογίες (1+, 2+, 3+). Η ανοσοϊστοχημική έκφραση των δεικτών διερευνήθηκε στατιστικά και συσχετίστηκε με Gleason score και ΤΝΜ στάδιο.To CD44s εκφράστηκε 3+ σε ποσοστό 41,5%, 46,7% και 37,8% στις περιοχές με ΝΗ, HGPIN και αδενοκαρκίνωμα του προστάτη αδένα, αντίστοιχα. Η E-cadherin ανοσοϊστοχημικά ιδιαίτερα ανιχνεύθηκε στο 71,1%, 78,5% και 63,0% της NH, HGPIN και pCa περιοχές, ενώ η β-κατενίνη εκφράστηκε μεμβρανικά 3+ σε ποσοστό 80,7% των ΝΗ και πυρηνικά/κυτταροπλασματικά σε ποσοστό 70,4% και 48,9% των HGPIN και PCa περιοχών αντίστοιχα. Κανένας δείκτης δεν συσχετίζεται με Gleason score (p=0,352).Η έκφραση των CD44s και Ε-καντχερίνης έχει σχέση αντίστροφα με το στάδιο ΤΝΜ (ρ=0,021 και ρ=0,042 αντίστοιχα), ενώ δεν παρατηρήθηκε για την β-κατενίνη (ρ=0,556).Η ελαττωμένη έκφραση των CD44s και Ε-καντχερίνης πιθανώς σχετίζεται με το δυναμικό του αδενοκαρκινώματος της ριζικής προστατεκτομής και η έκφραση της β-κατενίνης σε νεοπλασματικές αλλοιώσεις, είτε προκαρκινωματώδεις ή καρκινωματώδεις, διαφέρει από ότι σε μη-νεοπλασματικές αλλοιώσεις του προστάτη αδένα.